TU ขาขึ้นรอบใหม่! 4 วันราคาพุ่ง 12% รับบาทอ่อนค่า หนุนผลงานปี 63 สดใส
TU ขาขึ้นรอบใหม่! 4 วันราคาพุ่ง 12% รับบาทอ่อนค่า หนุนผลงานปี 63 สดใส โดย ณ เวลา 12.10 น. ราคาอยู่ที่ 15.40 บาท บวก 0.10 บาท หรือ 0.65% สูงสุดที่ 15.70 บาท ต่ำสุดที่ 15.30 บาท ด้วยมูลค่าซื้อขาย 200.56 ล้านบาท
3 ก.พ. 2563

ผู้สื่อข่าวรายงานว่า ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ล่าสุด ณ เวลา 12.10 น. อยู่ที่ 15.40 บาท บวก 0.10 บาท หรือ 0.65% สูงสุดที่ 15.70 บาท ต่ำสุดที่ 15.30 บาท ด้วยมูลค่าซื้อขาย 200.56 ล้านบาท

โดยราคาหุ้น TU ปรับตัวเพิ่มขึ้นมาต่อเนื่อง 4 วัน นับจากราคาหุ้นปิดที่ระดับ 13.80 บาท เมื่อวันที่ 28 ม.ค. 63 คิดเป็นการปรับตัวเพิ่มขึ้น 1.60 บาท หรือ 11.59%
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (29 ม.ค.2563) แนะนำ “ซื้อ” TU ราคาเป้าหมาย 18.50 บาท/หุ้น คาดการณ์กำไรหลักไตรมาส 4/62 ไม่สดใสเป็น 1.1 พันล้านบาท (ลดลง 36.3% จากช่วงเดียวกันเมื่อปีก่อน, ลดลง 20.7% จากไตรมาสก่อน) ผลพวงมาจากยอดขายที่หดตัวลงซึ่งเกิดขึ้นจากเงินบาทที่แข็งค่า ซึ่งปกติ 80% ของยอดขายเป็นสกุลเงินต่างประเทศที่หลากหลาย รวมทั้งยอดขายของทูน่าประเภทรับจ้างผลิต (OEM) ที่ลดลง ตามราคาขายที่ปรับตัวลงในระหว่างไตรมาส
ขณะที่อัตรากำไรขั้นต้นไตรมาส 4/62 ดีขึ้น 0.2% เทียบจากช่วงเดียวกันเมื่อปีก่อน เป็น 15.3% เพราะสินค้าประเภทอาหารทะเลแช่แข็ง และธุรกิจ Petcare แต่อัตรากำไรขั้นต้นไตรมาส 4/62 อ่อนลงเทียบไตรมาสก่อน ซึ่งเป็น 15.9% เนื่องจากสินค้าอาหารทะเลแปรรูป โดยเฉพาะทูน่า OEM มีปริมาณขายที่น้อย
อย่างไรก็ดี แนวโน้มปี 63 มีความสดใสมากขึ้น เพราะคาดว่าจะได้รับผลลบจากเงินบาทแข็งค่าน้อยลง และปริมาณขายที่เพิ่มสูงขึ้น จากอุปสงค์ของทูน่าประเภทรับจ้างผลิต (OEM) ที่ดีขึ้น พิจารณาได้จากราคาวัตถุดิบทูน่าได้ขยับขึ้นต่อเนื่องมาตั้งแต่ ต.ค.-ธ.ค.62
โดยคงคำแนะนำ “ซื้อ” ด้วยราคาพื้นฐานใหม่ที่ปรับลง 18.50 บาท หลังปรับประมาณการปีนี้และปีหน้าลงในอัตรา 2% ซึ่งได้มีการปรับเพิ่มสัดส่วนค่าใช้จ่ายขาย-บริหารเทียบกับรายได้เพิ่ม และลด P/E ปี 63 ที่ประเมินราคาพื้นฐานเป็น 16.5 เท่า จากเดิม 17.2 เท่า